《送杨志行赴徽州教授》
元代·仇远

峨峨紫阳山，翼翼素王宫。
中藏朱子书，颇有邹鲁风。
在昔三十年，我尝游其中。
一溪练带如，环以千翠峰。
朝岚与夕霏，四景日不同。
惜哉屐齿折，我舟遽云东。
子今振木铎，出为斯文宗。
诸生列馆下，待问如撞钟。
明经别同异，析理开愚蒙。
独坐三鱣堂，教思传无穷。
庠序足真乐，诗书有近功。
行当自此升，岂曰难为容。
平生韩孟交，云龙阻相从。
愿言寿道体，有书附鳞鸿。

作者简介：仇远(1247年～1326年），字仁近，一字仁父，钱塘（今浙江杭州）人。因居余杭溪上之仇山，自号山村、山村民，人称山村先生。元代文学家、书法家。元大德年间(1297~1307)五十八岁的他任溧阳儒学教授，不久罢归，遂在忧郁中游山河以终。